Õppisin füsioterapeudiks, kuna soovisin kombineerida spordikarjääri jooksul kogetu ja õpitu inimeste aitamisega. Olen üle poole elust tegelenud tipptasemel spordiga, täpsemalt rühmvõimlemisega, kus jõudsin karjääri tipphetkel ka maailmameistrivõistlustele.
Spordikarjäär nakatas mind küll eluaegse liikumis- ja trennipisikuga, kuid sellega kaasnes ka palju traumasid ja ülekoormusest tingitud probleeme, mida oleks saanud füsioterapeudi konsultatsiooniga suuresti ennetada.
Minu peamiseks eesmärgiks füsioterapeudina on aidata inimestel nende erinevate probleemide ja valude tekkepõhjuseid mõista ning nendele koos lahendus leida. Usun, et ei ole ühtegi füüsilist probleemi ega valu, mida ei saaks õigesti valitud sekkumisega leevendada. Teraapiates pean oluliseks head koostööd kliendiga, teaduspõhist sekkumist ja individuaalset lähenemist, et saavutada parim võimalik tulemus valudest vabanemisel ning elukvaliteedi parandamisel.